b'\n_START_ARTICLE_\nFida International\n_START_PARAGRAPH_\nFida International ry eli Fida on vuonna 1927 perustettu Suomen helluntaiseurakuntien l\xc3\xa4hetysty\xc3\xb6n, kehitysyhteisty\xc3\xb6n ja humanitaarisen avun j\xc3\xa4rjest\xc3\xb6. Fida on suurimpia suomalaisia kummilapsi- ja kehitysyhteisty\xc3\xb6j\xc3\xa4rjest\xc3\xb6j\xc3\xa4, ja Suomen suurin l\xc3\xa4hetysj\xc3\xa4rjest\xc3\xb6. Sana fida on latinaa ja merkitsee uskollista ja luotettavaa. _NEWLINE_Fida perustaa toimintansa kokonaisvaltaiseen ihmisk\xc3\xa4sitykseen ja kristillisiin arvoihin, kuten l\xc3\xa4himm\xc3\xa4isenrakkauteen. J\xc3\xa4rjest\xc3\xb6 on Vastuullinen Lahjoittaminen ry:n j\xc3\xa4sen._NEWLINE_Fidan noin 225 l\xc3\xa4hetysty\xc3\xb6ntekij\xc3\xa4\xc3\xa4 ty\xc3\xb6skentelee 40 maassa. Noin 35 henkil\xc3\xb6\xc3\xa4 toimii kehitysyhteisty\xc3\xb6teht\xc3\xa4viss\xc3\xa4. Lis\xc3\xa4ksi sadat nuoret ja aikuiset suuntaavat Fidan kautta vuosittain lyhytaikaisiin l\xc3\xa4hetysteht\xc3\xa4viin ja harjoitteluihin ulkomaille._NEWLINE_Fidan toiminnanjohtajana aloitti vuonna 2009 Harri Hakola teht\xc3\xa4v\xc3\xa4\xc3\xa4 yli 20 vuoden ajan hoitaneen ja el\xc3\xa4kkeelle siirtyneen Arto H\xc3\xa4m\xc3\xa4l\xc3\xa4isen j\xc3\xa4lkeen.\n_START_SECTION_\nHistoriaa\n_START_PARAGRAPH_\nNykyisin Fida Internationalina tunnettu j\xc3\xa4rjest\xc3\xb6 perustettiin vuonna 1927 nimell\xc3\xa4 Suomen Vapaa Ulkol\xc3\xa4hetys. Suomen helluntaiher\xc3\xa4tyksen l\xc3\xa4hetyspioneereina toimivat Nikolai P\xc3\xb6ysti Kiinassa ja Toimi Yrj\xc3\xb6l\xc3\xa4 perheineen Kiinassa, Ceylonilla (Sri Lanka) ja Aasian merill\xc3\xa4 Ebeneser-l\xc3\xa4hetyslaivalla. _NEWLINE_Jo kauan ennen valtiollisen kehitysyhteisty\xc3\xb6n alkua l\xc3\xa4hetysty\xc3\xb6ntekij\xc3\xa4t olivat perustaneet sairaaloita, kouluja ja orpokoteja ty\xc3\xb6alueilleen. Jotta sosiaalisen ty\xc3\xb6n haasteisiin pystyttiin yh\xc3\xa4 paremmin vastaamaan, vuonna 1974 Suomen Vapaan Ulkol\xc3\xa4hetyksen yhteydess\xc3\xa4 toimintansa aloitti L\xc3\xa4hetyksen Kehitysapu (LKA). Ty\xc3\xb6t\xc3\xa4 tukemaan avattiin my\xc3\xb6s ensimm\xc3\xa4inen LKA:n kirpputori (nyk. Fida l\xc3\xa4hetystori) Helsinkiin vuonna 1979. Fidan humanitaariselle avulle puolestaan alkusys\xc3\xa4yksen antoi Etiopian n\xc3\xa4l\xc3\xa4nh\xc3\xa4t\xc3\xa4 vuonna 1984.\n_START_SECTION_\nL\xc3\xa4hetysty\xc3\xb6\n_START_PARAGRAPH_\nFidan ja Suomen helluntaiseurakuntien l\xc3\xa4hetysty\xc3\xb6n tarkoituksena on v\xc3\xa4litt\xc3\xa4\xc3\xa4 kristillist\xc3\xa4 sanomaa. L\xc3\xa4hetysty\xc3\xb6ntekij\xc3\xa4t toimivat yhteisty\xc3\xb6ss\xc3\xa4 paikallisten seurakuntien ja kirkkokuntien kanssa. Nyky\xc3\xa4\xc3\xa4n heid\xc3\xa4n keskeinen teht\xc3\xa4v\xc3\xa4ns\xc3\xa4 on paikallisen yhteisty\xc3\xb6kumppanin tukeminen esimerkiksi Raamattu- tai l\xc3\xa4hetyskoulutuksen kautta. Vuonna 2016 eri puolilla maailmaa Fidan raamattu- ja l\xc3\xa4hetyskoulutukseen osallistui 1 100 opiskelijaa._NEWLINE_Fida on Suomen L\xc3\xa4hetysneuvoston (SNL) j\xc3\xa4sen.\n_START_SECTION_\nKehitysyhteisty\xc3\xb6\n_START_PARAGRAPH_\nKehitysyhteisty\xc3\xb6ss\xc3\xa4 Fida noudattaa vuosille 2014-2017 laatimaansa kehitysyhteisty\xc3\xb6ohjelmaa teemalla "Muuttunut yksil\xc3\xb6 - muuttuneet yhteis\xc3\xb6t". Vuonna 2016 Fidalla oli 42 hanketta seitsem\xc3\xa4n alueohjelman sis\xc3\xa4ll\xc3\xa4.  _NEWLINE_Suomen ulkoasiainministeri\xc3\xb6ll\xc3\xa4 ja Fidalla on kumppanuussopimus, ja j\xc3\xa4rjest\xc3\xb6 on saanut kehitysyhteisty\xc3\xb6tukea vuodesta 1974 alkaen. Vuonna 2016 valtio tuki Fidan hankkeita 4,7 miljoonalla eurolla. Lis\xc3\xa4ksi Fidalla on sopimus Euroopan komission humanitaarisen avun osasto ECHO:n kanssa ja katastrofirahasto nopeaan auttamiseen. _NEWLINE_Fidan kehitysyhteisty\xc3\xb6n tavoitteena on v\xc3\xa4hent\xc3\xa4\xc3\xa4 k\xc3\xb6yhyytt\xc3\xa4 ja edist\xc3\xa4\xc3\xa4 ihmisoikeuksien toteutumista. J\xc3\xa4rjest\xc3\xb6 tekee ty\xc3\xb6t\xc3\xa4 kumppanuudessa yhteisty\xc3\xb6maiden kulttuurin ja olosuhteet tuntevien helluntaikirkkokuntien tai kansalaisj\xc3\xa4rjest\xc3\xb6jen kanssa. Fidan periaatteena on voimauttaa kumppanit toimimaan itse oman yhteis\xc3\xb6ns\xc3\xa4 parhaaksi. Kohdemaissa asuu ja ty\xc3\xb6skentelee pysyv\xc3\xa4sti Fidan henkil\xc3\xb6st\xc3\xb6\xc3\xa4, joka huolehtii avun perillemenosta._NEWLINE_Kehitysyhteisty\xc3\xb6t\xc3\xa4 tehd\xc3\xa4\xc3\xa4n uskontoon, etniseen taustaan tai sukupuoleen katsomatta, ja Fida on sitoutunut kansainv\xc3\xa4lisiin sopimuksiin, esimerkiksi humanitaarisen avunannon standardeihin. Fida my\xc3\xb6s raportoi kehitysyhteisty\xc3\xb6varojen k\xc3\xa4yt\xc3\xb6st\xc3\xa4 ulkoministeri\xc3\xb6lle. Fida teett\xc3\xa4\xc3\xa4 vuosittain 5\xe2\x80\x9310 arvioivaa tutkimusta kehitysyhteisty\xc3\xb6hankkeistaan, joissa p\xc3\xa4\xc3\xa4s\xc3\xa4\xc3\xa4nt\xc3\xb6isesti ulkopuolinen henkil\xc3\xb6 selvitt\xc3\xa4\xc3\xa4, miten hankkeet ovat onnistuneet ja onko niist\xc3\xa4 ollut hy\xc3\xb6ty\xc3\xa4. Vuonna 2016 teetettiin seitsem\xc3\xa4n ulkoista arviointia.\n_START_SECTION_\nKirpputorit\n_START_PARAGRAPH_\nFida omistaa Suomen suurimman kirpputoriketjun, Fida l\xc3\xa4hetystorit. Vuonna 2016 Fida l\xc3\xa4hetystoreja oli Suomessa tukkumyyntipisteen lis\xc3\xa4ksi 27.  Ensimm\xc3\xa4inen l\xc3\xa4hetystori avattiin Helsingiss\xc3\xa4 jo vuonna 1979. L\xc3\xa4hetystorit ottavat vastaan hyv\xc3\xa4kuntoisia tavaroita ja vaatteita, joista saaduilla tuotoilla kerrytet\xc3\xa4\xc3\xa4n Fidan omarahoitusosuutta, jota vastaan saadaan Suomen ulkoasiainministeri\xc3\xb6n kehitysyhteisty\xc3\xb6tukea.'